यह एक आश्चर्यजनक तथ्य है कि आत कोटद्वार के समीप मालिनी नही के किनारे कण्वाश्रम के क्षेत्र में इंगुदी (च्यूर) के पेड़ नहीं है। च्यूर का पेड़ आम की तरह विशाल होता है। पिथौरागढ़ में सरयू और रामगंगा नदियों के संगमस्थल-रामेश्वर के क्षेत्र में यह वृक्ष बहुतायत से पाया जाता है। रामेश्वर के समीप पहले 'बशिष्ठाश्रम' था। महर्षि बशिष्ठ यहाँ पर अपने शिष्यों और अयोध्या के राजकुमारों को शस्त्र, शास्त्र और गोसेवा की शिक्षा देते थे। उनकी नन्दिनी गाय की कहानियाँ संस्कृत भाषा के ग्रन्थों में मिलती है। आश्रम के प्रधान का नाम बशिष्ठ था जो आधुनिक शंकराचार्यो की तरह एक गद्दी का ना था। सत्ययुग, त्रेता और द्वापर में आश्रम के प्रधान को बशिष्ठ ही करते थे। विद्यालय के साथ-साथ बशिष्ठाश्रम कैलास-मानसरोवर के तीर्थ यात्रियों के लिए रात्रि विश्राम-स्थल भी था। अमरसिंह और कालिदास भी अपनी कैलास यात्रा के समय बशिष्ठाश्रम में रहे होंगे। यहीं उन्होने 'इंगुदी' (च्यूर) का पेड़ देखा होगा। इंगुदी की लकड़ी जलाने के लिए विशेष उपयोगी है। इसके फूलों से निकलने वाला शहद बहुत स्वादिष्ट होता है। इसके मीठे फलों से पहले गुड़ बनाया जाता था। बादाम की तरह का बीज तोड़ने के बाद पत्थरों मं पीसा जाता है। कई महिनों तक पत्थरों पर तेल की छाप बनी रहती है। च्यूर का तेल दिवाली मे पकवान बनाने के लिए प्रयुक्त होता है। यह जम कर ठोस हो जाता है अतः तीर्थयात्री उसे यात्रा में साथ ले जाते है। जाड़े के दिनों में हाथ-पैर फटने पर च्यूर लगाने का रिवाज है। इसी कारण अमरसिंह ने इसे औषधि वर्ग में रखा है।